สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 3 เม.ย.58
3 เม.ย. 2558

– เงินเยนอยู่ที่ระดับ 119.67 เยน/ดอลลาร์ จากตอนเช้าที่อยู่ที่ระดับ 119.69 เยน/ดอลลาร์
– เงินยูโรอยู่ที่ระดับ 1.0892 ดอลลาร์/ยูโร จากตอนเช้าที่อยู่ที่ระดับ 1.0867 ดอลลาร์/ยูโร
– ดัชนี SET ปิดวันนี้ที่ระดับ 1,536.05 จุด เพิ่มขึ้น 3.82 จุด หรือ 0.25% มูลค่าการซื้อขาย 24,782.57 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 86.87 ล้านบาท (SET+MAI)
 
– ม.ร.ว.ปรีดิยาธร เทวกุล รองนายกรัฐมนตรี ด้านเศรษฐกิจ กล่าวบนเวที SCB Investment Symposium 2015 “The World Ahead  โลกเปลี่ยน เศรษฐกิจปรับ นักลงทุนไทยพร้อมรับมือ”ว่า อัตราการขยายตัวทางเศรษฐกิจ (GDP) ของไทยจะสามารถกลับมาเติบโตอยู่ในระดับ 5% ได้ภายในระยะ 2-3 ปีข้างหน้า หลังจากรัฐบาลได้ดำเนินนโยบายและมาตรการด้านต่างๆ เพื่อทำให้เศรษฐกิจฟื้นตัวขึ้นมาเติบโตตามศักยภาพ
– ธนาคารแห่งประเทศไทย (ธปท.) รายงานตัวเลขทุนสำรองเงินตราต่างประเทศของไทย วันที่ 27 มี.ค.58 อยู่ที่ 157.4 พันล้านดอลลาร์สหรัฐ จากวันที่ 20 มี.ค.58 ที่ 155.7 พันล้านดอลลาร์สหรัฐฯ ขณะเดียวกันฐานะฟอร์เวิร์ดสุทธิของไทย วันที่ 27 มี.ค.58 อยู่ที่ 19.6 พันล้านดอลลาร์สหรัฐฯ เมื่อเทียบกับวันที่ 20 มี.ค.58 อยู่ที่ 20.5 พันล้านดอลลาร์สหรัฐฯ
ส่วนเงินสำรองระหว่างประเทศในรูปเงินบาทวันที่ 27 มี.ค.58 อยู่ที่ 5,129.0 พันล้านบาท จาก 5,093.2 พันล้านบาท เมื่อวันที่ 20 มี.ค.58
– นายกุลิศ สมบัติศิริ ผู้อำนวยการ สำนักงานคณะกรรมการนโยบายรัฐวิสาหกิจ(สคร.) เปิดเผยว่า ที่ประชุมคณะกรรมการนโยบายการให้เอกชนร่วมลงทุนในกิจการของรัฐ (คณะกรรมการ PPP) เห็นชอบร่างแผนยุทธ์ศาสตร์การให้เอกชนเข้าร่วมลงทุน(แผนยุทธศาสตร์ PPP) และรายการโครงการ PPP โดยมี 20 กิจการภายใต้ร่างแผนยุทธศาสตร์ PPP และมีโครงการที่จะดำเนินการในช่วง 5 ปี รวม 65 โครงการ วงเงิน 1.35 ล้านล้านบาท
– ผลตอบแทนพันธบัตรรัฐบาลญี่ปุ่นอายุ 10 ปี ปิดปรับตัวเพิ่มขึ้นวันนี้ จากแรงเทขายของนักลงทุน หลังตลาดหุ้นโตเกียวพุ่งสูงขึ้น
– นายปัง กงเฉิง รองผู้ว่าการธนาคารกลางจีนเปิดเผยว่า โครงการรับประกันเงินฝากที่จีนเตรียมประกาศใช้นั้น จะไม่เป็นภาระต่อภาคธนาคาร เนื่องจากค่าธรรมเนียมที่วางแผนไว้นั้นค่อนข้างต่ำ ซึ่งน่าจะส่งผลกระทบต่อผลกำไรของธนาคารเพียงเล็กน้อย
– เอชเอสบีซี โฮลดิงส์เปิดเผยว่า ดัชนีผู้จัดการฝ่ายจัดซื้อ (PMI) ภาคบริการของจีนในเดือนมี.ค.เพิ่มขึ้นแตะ 52.3 จาก 52.0 ในเดือนก.พ.
 
ที่มา: สำนักข่าวอินโฟเควสท์